6 ເດືອນຕົ້ນປີ ສະພາແຫ່ງຊາດ ຈະນໍາເອົາຄວາມເຫັນຂອງບັນດາສະມາຊິກສະພາພິຈາລະນາ- ຮຽບຮຽງເຂົ້າໃສ່ໃນການສ້າງໃໝ່
ໃນວາລະດໍາເນີນກອງປະຊຸມສະໄໝສາມັນ ເທື່ອທີ 5 ຂອງສະພາແຫ່ງຊາດ ຊຸດທີ VIII, ໃນວັນທີ 12 ມິຖຸນາ ນີ້, ທ່ານ ນາງ ສີໃສ ລືເດດມູນສອນ ຮອງປະທານສະພາແຫ່ງຊາດ ໄດ້ລາຍງານການເຄື່ອນໄຫວວຽກງານ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ ຂອງຄະນະປະຈຳສະພາແຫ່ງຊາດ ຕໍ່ທີ່ປະຊຸມວ່າ: ອີງຕາມມະຕິຂອງກອງປະຊຸມສະພາແຫ່ງຊາດ ວ່າດ້ວຍການຮັບຮອງເອົາການເຄື່ອນໄຫວວຽກງານ ປະຈໍາປີ 2017 ແລະ ທິດທາງແຜນການ ປະຈໍາປີ 2018 ຂອງສະພາແຫ່ງຊາດ ຊຸດທີ VIII. ຄະນະປະຈໍາສະພາແຫ່ງຊາດໄດ້ເອົາໃຈໃສ່ຊື້ນໍາ-ນໍາພາບັນດາກົງຈັກຂອງສະພາແຫ່ງຊາດ ແລະ ກົງຈັກທີ່ຄະນະປະຈໍາສະພາແຫ່ງຊາດສ້າງຕັ້ງ ແລະ ໄດ້ພິຈາລະນາ ແລະ ຮັບຮອງເອົາຫຼາຍບັນຫາສໍາຄັນຂອງຊາດ ໂດຍສະເພາະແມ່ນ ໄດ້ນໍາເອົາຄວາມເຫັນຂອງບັນດາສະມາຊິກສະພາແຫ່ງຊາດ ມາພິຈາລະນາ, ຮຽບຮຽງເຂົ້າໃສ່ໃນການສ້າງໃໝ່ ແລະ ປັບປຸງກົດໝາຍ ທີ່ກອງປະຊຸມສະໄໝສາມັນ ເທື່ອທີ 4 ຂອງສະພາແຫ່ງຊາດ ຊຸດທີ່ VIII ຮັບຮອງສໍາເລັດ 15 ສະບັບ ໄດ້ 100%, ກະກຽມຄວາມພ້ອມໃນທຸກດ້ານ ເພື່ອນໍາເອົາຮ່າງກົດໝາຍເຂົ້າພິຈາລະນາ, ຮັບຮອງໃນກອງປະຊຸມຄັ້ງນີ້ ຈໍານວນ 13 ສະບັບ ໃນນີ້, ກົດໝາຍສ້າງໃໝ່ 5 ສະບັບ, ປັບປຸງ 8 ສະບັບ ເທົ່າ 86% ຂອງແຜນການສ້າງ ແລະ ປັບປຸງກົດໝາຍ 15 ສະບັບ, ພ້ອມນີ້ຍັງໄດ້ອອກນໍາຕິກໍາຂອງຄະນະປະຈໍາສະພາແຫ່ງຊາດ ຊຶ່ງປະກອບມີມະຕິ, ຄໍາແນະນໍາ ຈໍານວນໜຶ່ງ, ທັງເອົາໃຈໃສ່ໂຄສະນາເຜີຍແຜ່ກົດໝາຍດ້ວຍຫຼາຍຮູ້ແບບ ແລະ ຫຼາຍລະດັບ, ເອົາໃຈໃສ່ຊຸກຍູ້ກະຊວງ, ອົງການກ່ຽວຂ້ອງ ເປັນເຈົ້າການໃນການໂຄສະນາເຜີຍແຜ່ກົດໝາຍໃນຂົງເຂດທີ່ຕົນຮັບຜິດຊອບ ແລະ ໄດ້ພິຈາລະນາ, ຮັບຮອງເອົາບັນຫາຕ່າງໆ ຕາມການສະເໜີຂອງລັດຖະບານ ແລະ ພາກສ່ວນກ່ຽວຂ້ອງ ດ້ວຍມະຕິ ຈໍານວນ 17 ສະບັບ, ອອກມະຕິໃຫ້ອົງການໄອຍະການປະຊາຊົນສູງສຸດ ແລະ ສານປະຊາຊົນສູງສຸດ ຈໍານວນ 3 ສະບັບ, ໄດ້ພິຈາລະນາຕໍ່ບັນດາເນື້ອໃນ ທີ່ນໍາເຂົ້າກອງປະຊຸມຄັ້ງນີ້ເຊັ່ນ: ບົດລາຍງານຂອງລັດຖະບານ, ບົດຊີ້ແຈງຂອງບັນດາກະຊວງ ແລະ ບົດລາຍງານຂອງສານປະຊາຊົນສູງສຸດ ກ່ຽວກັບການສະເໜີແຕ່ງຕັ້ງສະມາຊິກສະພາຜູ້ພິພາກສາ ຂອງສານປະຊາຊົນສູງສຸດ. ໄດ້ຊຸກຍູ້ຕິດຕາມກວດກາ, ເກັບກໍາຂໍ້ມູນການປະຕິບັດມິຕິ ກອງປະຊຸມສະພາແຫ່ງຊາດ ກ່ຽວກັບການອອກນິຕິກໍາລຸ່ມກົດໝາຍ, ຜົນກະທົບຈາກການນໍາໃຊ້ສານເຄມີອັນຕະລາຍເກີນຄ່າມາດຕະຖານຕໍ່ສິ່ງແວດລ້ອມ, ສັງຄົມ ແລະ ທໍາມະຊາດ ແລະ ມະຕິກອງປະຊຸມຮ່ວມຄະນະປະຈໍາສະພາແຫ່ງຊາດ ກັບລັດຖະບານ ກ່ຽວກັບການຊົດເຊີຍຜົນກະທົບຈາກໂຄງການລົງທຶນຂອງລັດ ໂດຍໄດ້ແຕ່ງຕັ້ງ 3 ຄະນະລົງເຄື່ອນໄຫວເຮັດວຽກຢູ່ບາງກະຊວງ, ອົງການ ແລະ ທ້ອງຖິ່ນຈໍານວນໜຶ່ງ. ໄດ້ຊີ້ນໍາ-ນໍາພາການແກ້ໄຂຄໍາຮ້ອງຂໍຄວາມເປັນທໍາ ແລະ ຄໍາສະເໜີຕ່າງໆ ຊຶ່ງມາຮອດປັດຈຸບັນ ສາມາດແກ້ໄຂຄໍາຮ້ອງຂໍຄວາມເປັນທໍາດ້ວຍຫຼາຍຮູບແບບຕ່າງໆ, ໄດ້ຊີ້ນໍາຄະນະເລຂາທິການສະພາແຫ່ງຊາດ ປະຕິບັດພາລະບົດບາດຂອງຕົນໃນວຽກງານຄຸ້ມຄອງບໍລິຫານ, ການເງິນ, ອໍານວຍຄວາມສະດວກໃຫ້ແກ່ການເຄື່ອນໄຫວວຽກງານຂອງສະພາແຫ່ງຊາດ, ກົງຈັກຂອງສະພາແຫ່ງຊາດ ແລະ ກົງຈັກທີ່ຄະນະປະຈໍາສະພາແຫ່ງຊາດສ້າງຕັ້ງ, ພ້ອມນີ້, ກໍໄດ້ເອົາໃຈໃສ່ປັບປຸງແບບແຜນວິທີເຮັດວຽກຂອງຄະນະປະຈໍາສະພາແຫ່ງຊາດ ໂດຍສະເພາະກົນໄກການດໍາເນີນກອງປະຊຸມຄະນະປະຈໍາສະພາແຫ່ງຊາດ ຊຶ່ງໄດ້ຫັນເຂົ້າສູ່ຄຸນນະພາບໃນການຄົ້ນຄວ້າ ແລະ ພິຈາລະນາຕໍ່ແຕ່ລະບັນຫາ ແລະ ອື່ນໆ. ຄະນະຜູ້ແທນສະພາແຫ່ງຊາດໄດ້ເຄື່ອນໄຫວຢ້ຽມຢາມ ແລະ ແລກປ່ຽນບົດຮຽນຢູ່ຕ່າງປະເທດ ຈໍານວນ 9 ຄະນະ, ຕ້ອນຮັບຄະນະຜູ້ແທນສະພາແຫ່ງຊາດ ແລະ ລັດຖະສະພາເພື່ອນມິດ 8 ຄະນະ, ພ້ອມນີ້ ບັນດາກໍມາທິການ ແລະ ກົງຈັກທີ່ຄະນະກໍາມາທິການປະຈໍາສະພາແຫ່ງຊາດສ້າງຕັ້ງຈໍານວນໜຶ່ງ ກໍໄດ້ເຄື່ອນໄຫວແລກປ່ຽນບົດຮຽນກັບບັນດາສະພາແຫ່ງຊາດເພື່ອນມິດເຊັ່ນ: ສສ ຫວຽດນາມ, ອິນໂດເນເຊຍ, ສ ເກົາຫຼີ, ອົດສະຕາລີ ແລະ ໂອຕຣິດ, ຄະນະຜູ້ແທນສະພາແຫ່ງຊາດໄດ້ເຂົ້າຮ່ວມກອງປະຊຸມ, ການສໍາມະນາໃນຫົວຂໍ້ຕ່າງໆເຊັ່ນ: ກອງປະຊຸມລັດຖະບານສາກົນ ຄັ້ງທີ 138 ທີ່ປະເທດສະວິດເຊີແລນ, ກອງປະຊຸມລັດຖະສະພາອາຊີ-ປາຊີຟິກ, ກອງປະຊຸມເຊື່ອມໂຍງສະພແຫ່ງຊາດ ກັບທະນາຄານໂລກ ແລະ ການລົງທຶນເງິນສາກົນ ທີ່ ສສ ຫວຽດນາມ, ກອງປະຊຸມຄະນະບໍລິຫານງານລັດຖະສະພາທີ່ໃຊ້ພາສາຝຮັ່ງ ຢູ່ປະເທດ ຝຣັ່ງ, ກອງປະຊຸມກ່ຽວກັບບົດບາດຍິງ-ຊາຍ ຢູ່ໃນຂະບວນການລັດຖະສະພາຂອງສະມາຊິກລັດຖະສະພາໄອປາ ແລະ ກອງປະຊຸມສໍາມະນາຕ່າງໆຈໍານວນໜຶ່ງ ແລະ ວຽກງານອື່ນ.
ທິດທາງວຽກງານຈຸດສຸມ 6 ເດືອນທ້າຍປີ 2018 ຈະສືບຕໍ່ປະສານສົມທົບກັບລັດຖະບານ, ພາກສ່ວນກ່ຽວຂ້ອງ ຮີບຮ້ອນກະກຽມບັນດາຮ່າງກົດໝາຍທີ່ຈະນໍາເຂົ້າພິຈາລະນາຢູ່ໃນກອງປະຊຸມສະໄໝສາມັນ ເທື່ອທີ 6 ຂອງສະພາແຫ່ງຊາດ ຊຸດທີ VIII ຊຶ່ງມີຈໍານວນ 14 ສະບັບ, ໃນນັ້ນ, ກົດໝາຍສ້າງໃໝ່ 9 ສະບັບ ແລະ ກົດໝາຍປັບປຸງ 5 ສະບັບ, ພ້ອມທັງສືບຕໍ່ຊີ້ນໍາກໍາມາທິການກ່ຽວຂ້ອງ ເອົາໃຈໃສ່ຕີຄວາມໝາຍ ແລະ ອະທິບາຍໃນຈໍານວນ 12 ມາດຕາຂອງ 4 ກົດໝາຍ ແລະ ນໍາສະເໜີຄະນະປະຈໍາສະພາແຫ່ງຊາດຮັບຮອງເອົາໃນທ້າຍປີ 2018, ສືບຕໍ່ຊີ້ນໍາກົງຈັກຂອງສະພາແຫ່ງຊາດ ເປັນເຈົ້າການຄົ້ນຄວ້າຢ່າງເລິກເຊິ່ງ, ສອດ ຄ່ອງກັບແນວທາງນະໂຍບາຍ ແລະ ກົດໝາຍຕໍ່ການໃຫ້ສັດຕະຍາບັນແກ່ສົນທິສັນຍາ ແລະ ສັນຍາສາກົນ ຕາມການສະເໜີຂອງລັດຖະບານ ແລະ ນໍາສະເໜີຕໍ່ກອງປະຊຸມຄະນະປະຈໍາສະພາແຫ່ງຊາດພິຈາລະນາ ແລະ ຮັບຮອງ, ສືບຕໍ່ຊີ້ນໍາບັນດາກໍາມາທິການ ຊຸກຍູ້ບັນດາກະຊວງ ແລະ ອົງການທີ່ກ່ຽວຂ້ອງ ຈັດຕັ້ງໂຄສະນາເຜີຍແຜ່ບັນດາກົດໝາຍ, ນິຕິກໍາໃຕ້ກົດໝາຍ ທີ່ຢູ່ໃນຂອບເຂດຄວາມຮັບຜິດຊອບຂອງແຕ່ລະພາກສ່ວນໃຫ້ກວ້າງຂວາງ, ມອບໃຫ້ກໍາມາທິການກົດໝາຍ ເປັນເຈົ້າການອອກນິຕິກໍາໃຕ້ກົດໝາຍຂອງ 3 ມາດຕາ ຊຶ່ງກວມເອົາ 3 ກົດໝາຍຄື: ກົດໝາຍວ່າດ້ວຍສະພາແຫ່ງຊາດ, ກົດໝາຍວ່າດ້ວຍສະພາປະຊາຊົນຂັ້ນແຂວງ ແລະ ກົດໝາຍວ່າດ້ວຍການຕິດຕາມກວດກາ ຂອງສະພາແຫ່ງຊາດ ແລະ ສະພາປະຊາຊົນຂັ້ນແຂວງ ໃຫ້ສໍາເລັດໃນທ້າຍປີ 2018, ທັງເປັນເຈົ້າການສົບທົບກັບຍລບັນດາກໍາມາທິການສະພາແຫ່ງຊາດ ສືບຕໍ່ຕິດຕາມ, ຊຸກຍູ້ກະຊວງ, ອົງການ ເອົາໃຈໃສ່ສູ້ຊົນສ້າງນິຕິກໍາໃຕ້ກົດໝາຍຂອງບັນດາກົດໝາຍທີ່ປະກາດໃຊ້ແລ້ວ ຊຶ່ງມີທັງໝົດຈໍານວນ 104 ມາດຕາ ໃຫ້ສໍາເລັດໃນທ້າຍປີ 2018, ສືບຕໍ່ຊີ້ນໍາກົງຈັກຂອງສະພາແຫ່ງຊາດ ແລະ ກົງຈັກທີີ່ຄະນະປະຈໍາສະພາແຫ່ງຊາດສ້າງຕັ້ງ ປະສານສົມທົບກັບພາກສ່ວນກ່ຽວຂ້ອງ ໃນການກະກຽມເນື້ອໃນທີ່ຈະນໍາເຂົ້າພິຈາລະນາຢູ່ກອງປະຊຸມສະໄໝສາມັນ ເທື່ອທີ 6 ຂອງສະພາແຫ່ງຊາດ ຊຸດທີ VIII ແລະ ນໍາສະເໜີກອງປະຊຸມຄະນະປະຈໍາສະພາແຫ່ງຊາດ ເພື່ອກວດກາຮອບດ້ານ ກ່ອນຈະນໍາເຂົ້າພິຈາລະນາ ໃນກອງປະ ຊຸມສະໄໝສາມັນ ເທື່ອທີ 6, ສຸມໃສ່ຕິດຕາມກວດກາ ການຈັດຕັ້ງປະຕິບັດມະຕິກອງປະຊຸມສະພາແຫ່ງຊາດ ວ່າດ້ວຍການພັດທະນາຊົນນະບົດ ແລະລຶບລ້າງຄວາມທຸກຍາກ ຕິດພັນກັບເປົ້າໝາຍການພັດທະນາແບບຍືນຍົງ ເພື່ອສະຫຼຸບລາຍງານ ຕໍ່ກອງປະຊຸມສະໄໝສາມັນ ເທື່ອທີ 6 ຂອງສະພາແຫ່ງຊາດ ຊຸດທີ VIII ແລະ ບັນຫາອື່ນໆ.
ສາວແກ້ວອຸດົມ